- આજના વૈશ્ર્વીકરણ-ભોગવાદ-બજારું અર્થતંત્ર-ભૌતિકવાદના યુગમાં પણ ‘જાણતા રાજા’ના વિશ્ર્વભરમાં ૧૩૦૦થી પણ વધુ પ્રયોગો સફળતાપૂર્વક યોજાઈ ચૂક્યા છે. તે જ આ મહાનાટ્યનું આજે પણ કેટલું ઔચિત્ય છે તે સિદ્ધ કરે છે. દિલ્હીના લાલ કિલ્લામાં આ મહાનાટ્યના ૬થી ૧૦ એપ્રિલ સુધીમાં થયેલા પ્રયોગોને ૧ લાખથી વધુ લોકોએ માણ્યા હતા. ચાર-ચાર માળનો રંગમંચ, કિલ્લા, મહાલયો અને રણભૂમિનાં દૃશ્યોની ૨૦૦ જેટલા કલાકારો દ્વારા જીવંત પ્રસ્તુતિ કરતું ‘જાણતા રાજા’ નાટક એ વિશ્ર્વનું બીજા ક્રમનું મહાનાટ્ય છે. ભારતમાં તો આ નાટકની મંચસજ્જા, વેશભૂષા વગેરે વિષયો સંશોધનમાં સંદર્ભ તરીકે લેવામાં આવે છે.